钦定古今图书集成/明伦汇编/氏族典/第053卷 > 韦见素
## 钦定古今图书集成/明伦汇编/氏族典/第053卷 > 韦见素

按《唐书韦凑传》：“凑子见素，字会微，及进士第，授相王
府参军，擢累谏议大夫。天宝五载，为江西、山南、黔中、
岭南道黜陟使，迁文部侍郎，铨叙平允，人多德之。十
三载，诏杨国忠审择大臣，以见素安雅易制，入白帝，
拜武部尚书同中书门下平章事。明年，禄山表请蕃
将代汉将，帝许之。见素谓国忠曰：‘明日当恳论之’。既”
入，帝迎谕曰：“卿等有疑禄山意耶？”见素趋下流涕。未
几，禄山反，从帝入蜀。陈元礼之杀国忠也，兵伤其首，
众传声曰：“毋害韦公父子！”获免。诏兼左相，封豳国公。
与房琯持节奉传国玺及册见肃宗于顺化郡。肃宗
闻琯名且旧，虚怀待之，以见素尝附国忠，礼遇独减。
明年三月，至凤翔，拜尚书左仆射，罢知政事。会郭子
仪亦为仆射，徙见素太子太师，诏至蜀郡奉迎太上皇。上元初，以疾致仕。宝应元年卒。